Europeade
Europeade on Euroopa suurim rahvakultuuri festival.[viide?] Seda korraldatakse igal aastal vaheldumisi eri riikides. See on ka Euroopa suurim rändfestival. Esimene Europeade korraldati 1964. aastal Belgias. Algatajad olid flaam Mon de Clopper (1922–1998) ja sileesiasakslane Robert Müller-Kox. Mon de Clopper oli Rahvusvahelise Europeade'i Komitee (International Europeade Committee, lühend IEC) esimene president aastani 1997. Tema järglane sellel ametikohal oli Bruno Peeters (sündinud 1939), kes on samuti Flandriast. Alates 2012. aastast on IEC president Armand De Winter. Enim on Europeade toimunud Antwerpenis Belgias – kokku 8 korda. Kolmel aastal on festivali võõrustanud Horsens (Taani), Martingy (Šveits), Nuoro (Itaalia) ja Rennes (Prantsusmaa). Riikide arvestuses on 2017. aasta seisuga esikohal Belgia (10), kellele järgnevad Saksamaa (8), Hispaania (7), Prantsusmaa (7) ja Itaalia (7). Eesti oli Balti riikidest viimane, kuhu Europeade'i festival jõudis. Esialgu pidi see toimuma Tallinnas, aga kuna linn loobus rahapuudusel korraldamisõigusest, siis võttis selle üle Tartu. Eestlased olid kohal juba teisel Europeade'il 1965. aastal Dortmundis, kus laval oli väliseestlaste rahvatantsurühm Saksamaalt. Esimesed Eestist pärit kollektiivid (segarühmad Kajakas ja Kandali ning Kiili rahvamuusikud) osalesid 1993. aasta Europeade'il Horsenses. Eestist pärit osalejate rekordarv oli 2017. aastal Soomes Turus, kus Soome 100. aastapäevale pühendatud Europeade'il osales 72 Eesti kollektiivi, kuhu kuulus kokku 977 osalejat. Varasem rekord oli 2015. aasta Europeade Helsingborgis (Rootsi), kus osales veidi alla 900 Eesti rahvatantsija, koorilaulja ja rahvamuusiku. 1994. aastal pakkus Rahvusvaheline Europeade'i Komitee tantsuansambli Kandali juhendajale Valdo Rebasele Eesti esindaja staatust, mille ta tookord ka vastu võttis. 29. oktoobril 2006 asutati MTÜ Eesti Europeade Komitee. Komitee asutajaliikmed olid Irina Pärila, Kalev Järvela, Kadri Valner, Anneli Aasmäe, Helgi Taelma, Jüri Lepp, Valdo Rebane, Peeter Sepp, Evi Stukert, Sille Kuiv ja Liidia Konsa. Nii on Valdo Rebane ja Eesti Europeade'i Komitee korraldanud igal aastal Eesti kollektiivide osalemise üleeuroopalisel rahvakultuurifestivalil. Aastate jooksul on seal Eestist osalenud üle 8000 eestlase.